Vir dié van julle wat julle eerste gesofistikeerde musiektreë onder die leiding van Gawie Cillié, Philip MacLachlan of Johan de Villiers gegee het, is die besoek van die Stellenbosch Universiteitskoor ’n smullekker, opwindende vooruitsig. ’n Uitvoering van een van die wêreld se voorste kore, een wat oor die jare heen ’n internasionale reputasie sonder weerga opgebou het, is ook vir dié wat nie ’n eie emosionele band met die koor het nie, ’n geleentheid wat nie misgeloop mag word nie.